SKRIFTLIG FORESPØRGSEL E-3297/02

af Marie Isler Béguin (Verts/ALE) til Kommissionen

(21. november 2002)

Om: Forhandlinger mellem EU og Armenien om lukning af Medzamor-atomkraftværket

De vedvarende kriser og spændinger i det sydkaukasiske område får opmærksomheden til at samle sig om Republikken Armeniens energimæssige afhængighed af et atomkraftværk, som er forældet og beliggende i en jordskælvszone, og som giver anledning til agtpågivenhed og frygt hos de politiske og videnskabelige myndigheder i hele området.

I konklusionerne fra det første møde i samarbejdsrådet mellem EU og Armenien omtales udsigten til en lukning af Medzamor-atomkraftværket.

EU's overvejelser med hensyn til Republikken Armeniens energimæssige fremtid blev indledt efter 1995, hvor den armenske regering, stillet over for en alvorlig energikrise, genåbnede Medzamor-atomkraftværket for en periode, der skulle vare frem til 2004. Det har ikke været muligt inden for denne tidsfrist at finde konkrete eller effektive metoder til erstatning af atomkraftproduktionen, og EU og Republikken Armenien har konkluderet, at lukningen af Medzamor-atomkraftværket ville kræve grundlæggende investeringer ud over 2004, hvis der skulle findes en løsning på erstatningsproblemet.

Den samlede regning på en endelig uskadeliggørelse af det farlige Medzamor-atomkraftværk er blevet anslået til ca. 1 milliard euro, og heri er også indregnet de investeringer, det vil kræve at omstille energiforsyningen til alternative energikilder. EU har forpligtet sig til at yde 100 millioner EUR, hvis der underskrives et aftalememorandum mellem Europa-Kommissionen og myndighederne i Jerevan om en endelig dato for lukningen; det resterende beløb forventes at komme fra en donorkonference, der skal mødes inden årets udgang.

1. Kan Kommissionen bekræfte sine forpligtelser med hensyn til omstillingen af den armenske energisektor på de betingelser og inden for de tidsfrister, der er aftalt med myndighederne i Jerevan?

2. Kan Kommissionen åbent og upartisk stå inde for, at de undersøgelser, der er foretaget, og de finansielle overslag, der er udarbejdet med henblik på planen for lukning af dette atomkraftværk, er relevante og objektive?

3. Har Kommissionen mobiliseret alle sine ambitioner og virkemidler i bestræbelserne på at fremme varige energikilder i forbindelse med dette program for erstatning af atomenergi i betragtning af prioriteringen af en industriel omstilling på baggrund af de internationale miljøkriser, de internationale forpligtelser til at bekæmpe klimaopvarmningen og det store potentiale af vedvarende energikilder, som findes i Republikken Armenien?

Svar afgivet på Kommissionens vegne af Christopher Patten

(17. december 2002)

I 1998 oprettede Det Blandede Udvalg EU-Armenien en arbejdsgruppe med repræsentanter for Kommissionen og Armenien, der fik til opgave at undersøge vilkårene for lukning af Medzamor-atomkraftværket.

Gruppen udarbejdede en strategi, som havde til formål at forsyne Armenien med alternative energikilder efter lukningen af Medzamor. Det fremgik af denne første undersøgelse, at det ikke ville være muligt at lukke Medzamor senest i 2004 som planlagt, uden at dette ville give anledning til et alvorligt afbræk i elforsyningen i Armenien.

På denne baggrund stod det klart, at Kommissionens drøftelser med de armenske myndigheder ikke kunne føre til en aftale om lukning af Medzamor til 2004.

En yderligere rapport i august 2002, som blev finansieret gennem Tacis-programmet, indeholdt en detaljeret finansierings- og investeringsplan for udviklingen af alternative energikilder til Medzamor.

I denne plan prioriteres et antal konkrete projekter om henholdsvis:

a) lukning af Medzamor og erstatning med alternative energikilder;

b) øgede energibesparelser, et tilforladeligt el-net og differentiering af brændstof;

c) bidrag til elforsyningen i 2010, mindsket afhængighed af udenlandske energikilder og øget differentiering.

Kommissionen er ved at færdiggøre denne rapport ved hjælp af en færreste omkostninger-undersøgelse, som har til formål at fastslå, hvilke energikilder, herunder vedvarende energi, der er de mest økonomisk fordelagtige alternativer til Medzamor. Dette anses for at være et væsentligt bidrag til at fremme en bred økonomisk støtte fra verdenssamfundet. Så snart denne undersøgelse er afsluttet, dvs. forhåbentlig i begyndelsen af 2003, vil arbejdsgruppen med repræsentanter fra Armenien og Kommissionen mødes for at nå en aftale om det tidligst mulige tidspunkt for lukning, hvilket bør bekræftes i et aftalememorandum. Kommissionen er rede til at opfylde sin forpligtelse til at bidrage til en donorfond, når denne aftale er kommet i stand.